### | | | | --- | --- | | | | | --- | | **Byråd** 24. september 2019 Sagsnr. 710-2019-1364 Dok.nr. 710-2019-193655 Sagsbehandler DPSVE | | 140.                2. Budgetopfølgning 2019 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | Fagudvalg, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til 2.
budgetopfølgning 2019 – herunder forslag til tillægsbevillinger.

Job og Økonomi udarbejder efter 1., 2. og 3. kvartal en
samlet budgetopfølgning for Favrskov Kommune. I budgetopfølgningen vurderes de
forventede udgifter og indtægter i forhold til budgettet.

I budgetopfølgningerne er der særlig fokus på [adresse]
Kommunes overholdelse af budgettet til serviceudgifter. Hvis kommunerne samlet
set ikke overholder budgettet til serviceudgifter, skal kommunerne ifølge
statens sanktionslovgivning betale en del af bloktilskuddet tilbage.

Budgetopfølgningen afsluttes med en samlet oversigt, der
viser det forventede årsresultat i [adresse].

**VURDERING**

I 2. budgetopfølgning 2019 foreslås tillægsbevillinger til
driftsbudgettet på i alt 5,7 mio. kr.

På området for sårbare børn unge forventes merudgifter på i
alt 3,8 mio. kr. Merudgiften skyldes tilgangen af enkelte særligt dyre borgere,
hvilket medfører et forventet merforbrug på serviceudgifter på 2 mio. kr. i
2019. Samtidig forventes mindreindtægter på ca. 1,8 mio. kr. fra den statslige
refusion i særligt dyre enkeltsager.

På handicap- og psykiatriområdet blev der ved 1.
budgetopfølgning 2019 givet en tillægsbevilling på 9 mio. kr. Byrådet er
tidligere informeret om, at 2. budgetopfølgning viser en yderligere stigning på
2,7 mio. kr., så de samlede forventede merudgifter i 2019 udgør 11,7 mio. kr.
De stigende udgifter siden 1. budgetopfølgning skyldes primært, at der bevilget
midlertidige botilbud til enkelte nye borgere, og at andre botilbud er blevet
dyrere end forventet ved. 1. budgetopfølgning. Samtidig er der stigende
udgifter til BPA (Borgerstyret Personlig Assistance). Byrådet blev 25. juni
2019 præsenteret for en handlingsplan med initiativer til reduktion af
udgifterne og besluttede at drøfte handlingsplanen i forbindelse med
forhandlingerne om budget 2020-23.

I budgetopfølgningen foreslås en tillægsbevilling på 1,3
mio. kr. som følge af merudgifter til valg, da der i 2019 både er afholdt
folketingsvalg og valg til Europaparlamentet. Endvidere foreslås det, at
budgettet til vintertjeneste reduceres med 2 mio. kr. Herudover foreslås
enkelte mindre justeringer af budgettet.

I budgetopfølgningen indgår ældreområdet som et
observationsområde. Der forventes i 2. budgetopfølgning merudgifter på 2,8 mio.
kr. på ældreområdet. Der søges ikke tillægsbevilling på ældreområdet på
nuværende tidspunkt, da der fortsat kan ske væsentlige ændringer i forbruget.

Ligeledes er specialundervisningsområdet nævnt som et
observationsområde i budgetopfølgningen. Udgifterne til specialundervisning er
omfattet reglerne om overførsel af over- og underskud imellem årene, men er
nævnt som observationsområde pga. af stigende udgifter til området.

*Serviceudgifter*

I forhold til det vedtagne budget 2019 er budgettet til
serviceudgifter inden 2. budgetopfølgning forøget med 10,4 mio. kr. som følge
af tidligere byrådsbeslutninger.

Der søges i 2.  budgetopfølgning en tillægsbevilling til
serviceudgifterne på 5,0 mio. kr.

På observationsområderne, hvor der ikke søges
tillægsbevilling i 2. budgetopfølgning, er der forventede merudgifter til
service på 2,8 mio. kr.

På de områder, hvor der overføres overskud og underskud
mellem årene, forventede institutionslederne ved 1. budgetopfølgning 2019 at
anvende i alt 23,1 mio. kr. af de overførte overskud fra tidligere år. I 2019
er der afsat en budgetramme på 19 mio. kr., så institutionerne har mulighed for
at anvende opsparede overskud. Institutionernes forbrug af opsparede midler
påvirker dermed Favrskov Kommunes samlede serviceudgifter med forventede
merudgifter på 4,1 mio. kr. i forhold til budgettet. I 3. budgetopfølgning
foretages en ny vurdering af forbruget på områder med overførselsadgang mellem
årene.

Det samlede forventede merforbrug på serviceudgifterne kan
på baggrund af ovenstående opgøres til 22,3 mio. kr. i 2019.

Som følge af ændrede skøn for udviklingen i lønninger og
priser forventes den nationale serviceramme nedsat. For Favrskov Kommune
medfører det en reduktion af servicerammen på ca. 2,1 mio. kr.

Det forventede merforbrug 2019 i forhold til den
korrigerede serviceramme udgør således 24,4 mio. kr.

|  |  |
| --- | --- |
| **Vurdering af serviceudgifter i 2019** | **Mio. kr.** |
| Afgivne tillægsbevillinger i 2019 (inden 2. budgetopfølgning) | 10,4 |
| Forventet merforbrug på observationsområder | 2,8 |
| Forslag til forøgelse af budgettet til serviceudgifter i 2. budgetopfølgning 2019 | 5,0 |
| Forventet merforbrug af opsparede midler (decentraliseringsaftaler mv.) i forhold til den budgetterede ramme | 4,1 |
| **Forventet merforbrug på serviceudgifter i alt** | **22,3** |
| Forventet nedjustering af servicerammen | -2,1 |
| **Forventet merforbrug på serviceudgifter i forhold til korrigeret serviceramme** | **24,4** |

Hvis kommunerne samlet set overskrider servicerammen, skal
kommunerne betale en del af bloktilskuddet tilbage (sanktion). Den samlede
sanktion fordeles med en individuel straf til kommuner, der overskrider
servicerammen på 60 % og en kollektiv straf til alle kommuner på 40 %.

I den forbindelse bemærkes, at kommunernes serviceudgifter
de seneste år har nærmet sig den aftalte serviceramme, og at serviceudgifterne
på landsplan kun viste et mindreforbrug på 100 mio. kr. i 2018.

*Anlæg*

I forbindelse
med budgetopfølgningen er det forventede forbrug på anlægsprojekter vurderet.

Det oprindelige
budget 2019 udgør 117,0 mio. kr. på det skattefinansierede område. Der er
overført rådighedsbeløb på i alt 110,3 mio. kr. fra tidligere år. Hertil
kommer, at der er givet en enkelt tillægsbevilling til rådighedsbeløb i løbet
af 2019. Det samlede korrigerede anlægsbudget i 2019 på det skattefinansierede
område (eksklusiv jordforsyning og ældreboliger) udgør 228,1 mio. kr.

Medio august
2019 er der bogført udgifter for ca. 65 mio. kr. Der forventes et forbrug i
2019 på anlægsprojekterne på det skattefinansierede område på ca. 158 mio. kr.
Såfremt det forventede forbrug realiseres, vil der være et merforbrug på
anlægsprojekterne på 41 mio. kr. i forhold til det oprindelige budget.
Merforbruget kan finansieres af de overførte rådighedsbeløb fra 2018.

I
budgetopfølgningen søges et tillæg til rådighedsbeløb og anlægsbevilling på
350.000 kr. til udvidelsen af Kenneth Olsen. Den allerede afgivne
anlægsbevilling er baseret på 2018-rammebeløbet for støttet boligbyggeri. Det
foreslås, at budgettet for byggeriet i stedet baseres på 2019-rammen, som er
350.000 kr. højere. Merudgiften vedrører boligdelen og finansieres af grundkapitalindskud, realkreditlån samt beboerindskud.

**ØKONOMI**

De bevillingsmæssige konsekvenser på driften (eksklusiv
budgetneutrale omplaceringer) fremgår af nedenstående tabel.

|  |  |  |
| --- | --- | --- |
| **Udvalg (1.000 kr.)** | **2019** | **2020-23** |
| Økonomiudvalget | 978 | 0 |
| Teknik- og Miljøudvalget | -2.075 | 0 |
| Børne- og Skoleudvalget | 3.800 | 0 |
| Social- og Sundhedsudvalget | 3.000 | 0 |
| Arbejdsmarkedsudvalget | 0 | 0 |
| Kultur- og Fritidsudvalget | 0 | 0 |
| Planudvalget | 0 | 0 |
| **I alt** | **5.703** | **0** |

Note: Minus angiver mindreforbrug, som tilføres
kassebeholdningen.

**INDSTILLING**

Direktøren for Job og Økonomi indstiller til Byrådet:

1.
At der inden for Økonomiudvalgets område gives en samlet
tillægsbevilling på 978.000 kr., som finansieres af kassebeholdningen.

2.
At der inden for Teknik- og Miljøudvalgets område gives en samlet
tillægsbevilling på -2.075.000 kr., som tilføres kassebeholdningen.

3.
At der inden for Børne- og Skoleudvalgets område gives en samlet
tillægsbevilling på 3.800.000 kr., som finansieres af kassebeholdningen.

4.
At der inden for Social- og Sundhedsudvalgets område gives en samlet
tillægsbevilling på 3.000.000 kr., som finansieres af kassebeholdningen.

5.
At politikområdeændringerne og tilhørende budgetomplaceringer godkendes.

6.
At der godkendes et tillæg til rådighedsbeløb med tilhørende
anlægsbevilling på 350.000 kr. til udvidelse af Kenneth Olsen.

**BESLUTNING**

***Social- og Sundhedsudvalget, 3. september 2019:***

Fraværende:Ingen

Ad 4, 5 og 6. Indstilles godkendt.

***Planudvalget, 3. september 2019:***

Fraværende:Ingen

Orienteringen taget til efterretning.

***Kultur- og Fritidsudvalget, 4. september 2019:***

Fraværende:ingen

Ad. 5: Indstilles godkendt.

***Teknik- og Miljøudvalget, 5. september 2019:***

Fraværende:Ingen

Ad. 2 og 4 indstilles godkendt.

***Børne- og Skoleudvalget, 5. september 2019:***

Fraværende:Ingen

Ad. 3. Indstilles godkendt.

***Arbejdsmarkedsudvalget, 10. september 2019:***

Fraværende:Ingen

Indstilles godkendt.

***Økonomiudvalget, 17. september 2019:***

Fraværende:Ingen

Ad 1 og 5 indstilles godkendt.

**Bilag**

|  |  |
| --- | --- |
| 2. budgetopfølgning 2019 - notat | 710-2019-161691 |